**6. melléklet: Háttéranyag a lazacokról**

[Brehm: Az állatok világa / Lazacok (Salmo Art.)](http://mek.niif.hu/03400/03408/html/2431.html)

<http://mek.niif.hu/03400/03408/html/2431.html>

A szorosabb értelemben vett lazacfélék közé a család legnemesebb alakú tagjai tartoznak. Testüket apró pikkelyek fedik; alsóúszójukat 14-nél kevesebb sugár feszíti ki; szájuk a szemük alatt végződik, fogazatukat kúpalakú fogak alkotják, amelyek az állkapcsokon, továbbá a garat- és az ekecsontokon, sőt magán a nyelven is ülnek. Nincs még egy halcsoport, amelynek tagjait annyira nehéz volna meghatározni, mint a lazacfélék fajait. Alakjukat és színezetüket ugyanis nemcsak a nem és az életkor, hanem a tartózkodási hely, a táplálék, a serdülési időszak és a betegségek is befolyásolják.

Ívási idejük többnyire télére esik. A lazacfélék kavicsos helyeket szemelnek ki, amelyek sokszor igen távol esnek lakóhelyüktől. Orrukkal gödröt túrnak és a nőstény ebbe helyezi el ikráit, amelyeket a hím megtermékenyít. Az ikrákat kövekkel fedik be és minden további gondoskodás nélkül sorsukra bízzák őket. Az ivadék a víz hőmérséklete szerint hosszabb vagy rövidebb idő múlva, többnyire 2–3 hónap múlva kél ki.

A Salmo-nemzetségbe körülbelül 20 különböző alakot sorolnak be, ezek között azonban bélyegeik tekintetében nincsenek állandó különbségek. Tulajdonságaik tartózkodási helyük szerint változik még ugyanabban a tóban és folyóban, s akkor is, ha a fiatalokat más vízbe helyezik át. Állandóbb jellemvonásaik csak akkor alakulnak ki, ha több nemzedéken keresztül valamelyik vidéken vagy pedig vízben szigetelődtek el. F. A. Smitt, aki Skandinávia halait dolgozta fel, a nemzetség összes alakjait tudományos nézőpontból egyetlenegy fajhoz tartozóknak tekintette és a törzsfajnak a lazacot tartotta. A többit ennek változatai gyanánt írta le, s ezt a nézetét ma is igen sok szakember osztja.

„Ezzel a felfogással – írja Kyle és Ehrenbaum („Die Fische d. Nord- u. Ostsee”, Lipcse, 1929) – kétségtelenül a legjobb áttekintést lehet nyerni e fontos és érdekes halcsoport felett. Úgy képzelhetjük el, hogy a tengeri alak messze felhatol a folyóba, hogy ott ívjék. A fiatalok pár év múlva visszatérnek a tengerbe és lazacokká alakulnak át, vagy pedig egész életükön át az édesvízben maradnak és különböző pataki pisztrángokká válnak; a harmadik eset az, hogy a tengerből jövők nem mennek fel olyan messze és váltakozva, az édesvízben és a tengerben élnek, vagyis tengeri pisztránggá (lazacpisztránggá) lesznek.”

A lazac lassan nyomul fölfelé és időnként nagyokat pihen a folyómeder mélyebb helyein. Emiatt a lazacok első és második csapata csak szeptember végére, illetve októberre érkezik meg az ívóhelyekre. Ezért a folyókban minden évszakban találni felfelé vándorló lazacokat, úgyhogy a periódusok határa a legtöbb helyen igen elmosódott. A lazacok rendíthetetlenül törekednek céljuk elérésére és minden akadályon megpróbálnak átgázolni, széttépik a hálókat, áthatolnak a zuhatagokon és a zúgókon, keresztülugrálnak a zsilipeken stb. Eközben rendkívül erőről, ügyességről és kitartásról tesznek tanúbizonyságot. A nagy sebességgel rohanó vízben a legnagyobb erőkifejtéssel küzdik magukat előre, 2–3 m magasra és 4–6 m-nyi távolságra ugrálnak ki. Az elhibázott gátugrást megismétlik, s nem ritkán életükkel lakolnak makacsságukért, ha a sziklákhoz vágódnak, vagy pedig belekerülnek a lazacfogó készségekbe. E függélyes zuhatagok megakasztják felfele vándorlásában, a zúgókon azonban könnyedén hatolnak keresztül. Ezen alapszik az ú. n. lazaclétrák berendezése. A lazaclétra valóságos lépcső, amelynek fokai megtörik a lezúduló víz erejét, s így pihenőhöz juttatják a halat. Keresztülvonulnak a tavakon is és a folyók felső szakaszában folytatják útjukat. Tschudi szerint a Reussban 1300 m-re is felhatolnak. A lazac Metzger vizsgálatai szerint a Weserben a víz sodrával szemben 24 óránként 38–40 km-t tesz meg.

A sebespisztráng C. Kate Regan véleménye szerint a lazacpisztrángból fejlődött ki. Kísérleti úton bebizonyították, hogy ha a lazacpisztrángot, amelyet különben tengeri pisztráng néven is emlegetnek, ívás után megakadályoznak abban, hogy a tengerbe visszatérjen, a sebes pisztráng tulajdonságait ölti magára. A lazacok nemzetségében ez a jelenség nem áll magában. Ha magát a lazacot meggátolják a visszatérésben, az édesvízben pisztrángalakúvá válik. Kyle és Ehrenbaum figyelemre méltónak tartja, hogy a Shetland- és az Orkney-szigeteken, amelyeken semmiféle más édesvízi hal nem otthonos, sebespisztráng mégis él, s így nem is lehet más, mint a tengeri-, vagy lazacpisztráng édesvízben maradt alakja. Az Új-Zéland folyóiba betelepített valódi sebespisztráng viszont a tengeri pisztráng szokásait vette fel.

A sebespisztráng jellemzően édesvízi faj, de olykor a tengerbe is betéved. Möbius és Heincke szerint a Balti-tengerben a Visztula torkolatánál és a Kieli-öbölben heringhálóval több példányt fogtak.

Legfőbb életföltétele a tiszta, oxigéndús, folyó víz, ennélfogva a hegyipatakokat és folyókat népesíti be, de olyan tavakban is él, amelyeken folyó, vagy patak folyik keresztül, vagy forrás táplálja őket, vagy legalább is állandóan hullámzanak, s ezen a réven sok levegő jut a vízbe. A folyók felső, pisztrángos szakaszát pisztráng-színtájnak is nevezik. Tschudi–Keller szerint a sebespisztráng magashegységekben tekintélyes magasságban is él. A svájci Alpokban 2400, a Sierra Nevadában pedig, ahol magasabban van a hóhatár, 3000 m-nyire él a tengerszíne fölött.

A sebespisztrángot fürgeség és ügyesség tekintetében legföljebb néhány rokona múlja felül. Minden arra vall, hogy inkább éjjeli állat, alkonyatkor ugyanis elevenebbé válik és főkép ilyenkor néz eledel után. Nappal a part padmalya alatt szeret megbújni, ha azonban körülötte minden csendes, napfényben is mutatkozik. Ilyenkor fejét az árnak fordítva látszólag órák hosszáig mozdulatlan marad, valójában azonban úszóival többé-kevésbé erősen dolgozik, hogy helyzetét megtarthassa. Olykor villámsebesen cikázik a vízen keresztül és csodálatraméltó ügyességgel követi a patak legerősebb sodrát, úgyhogy a sekély mederben még ott is utat talál, ahol az áthatolás szinte lehetetlennek látszik.

<https://parameter.sk/rovat/technika-tudomany/2008/11/03/miert-vandorolnak-lazacok>

Az adatok elemzése fényt derített arra, hogy két, jeladóval felszerelt fiatal lazac három hónap alatt 2500 kilométert tett meg a Columbia egyik mellékfolyójából a Csendes-óceán Alaszkától északra fekvő területeiig.